b'\n_START_ARTICLE_\nKara\xc4\x91or\xc4\x91evi\xc4\x87i\n_START_SECTION_\nAbdikacija\n_START_PARAGRAPH_\nKralj Petar II. Kara\xc4\x91or\xc4\x91evi\xc4\x87 je abdicirao tako \xc5\xa1to je u ulozi \xc5\xa1efa dr\xc5\xbeave 7. o\xc5\xbeujka 1945. imenovao Regentsko vije\xc4\x87e u sastavu: Sr\xc4\x91an Budisavljevi\xc4\x87, Ante Mandi\xc4\x87 i Du\xc5\xa1an Sernec s ovla\xc5\xa1tenjem da sa Narodnim komitetom za oslobo\xc4\x91enje Jugoslavije (NKOJ) oformi zajedni\xc4\x8dku Privremenu vladu i prihvati nominaciju nove Vlade na \xc4\x8delu s Josipom Brozom, za koju je Vije\xc4\x87e dalo saglasnost 29.11.1945. kada je progla\xc5\xa1ena Federativna Narodna Republika Jugoslavija (FNRJ)._NEWLINE_Taj datum, kad je po me\xc4\x91unarodnom pravu stvorena Druga Jugoslavija, od tad je obilje\xc5\xbeavan kao jugoslovenski praznik Dan dr\xc5\xbeavnosti. Nakon uvo\xc4\x91enja jednopartijskog sistema, komunisti su taj praznik tuma\xc4\x8dili kao slavljenje Drugog zasjedanja AVNOJ-a 29.11.1943.\n_START_SECTION_\nPovijest\n_START_PARAGRAPH_\nKara\xc4\x91or\xc4\x91evi\xc4\x87i svoje porijeklo vuku od \xc4\x90or\xc4\x91a Petrovi\xc4\x87a, trgovca, svojim sljedbenicima poznat kao "Kara\xc4\x91or\xc4\x91e" (Crni \xc4\x90or\xc4\x91e). Godine 1804. Srbi su se pobunili protiv Osmanskoga Carstva, pod kojim se Srbija nalazila. Prvi srpski ustanak bio je uspje\xc5\xa1an i Kara\xc4\x91or\xc4\x91e uspostavlja Srpsku vladu u Beogradu. Godine 1811. priznat je kao vladar s pravom na naslje\xc4\x91e prijestolnice. Me\xc4\x91utim, kada je 1813. godine sklopljen rusko-turski mir, Turci su se vratili, a Kara\xc4\x91or\xc4\x91e je s obitelji pobjegao u Habsbur\xc5\xa1ku Monarhiju, odakle je prebjegao u Rusiju._NEWLINE_Kada je 1817. novi srpski knez Milo\xc5\xa1 Obrenovi\xc4\x87 dao ubiti Kara\xc4\x91or\xc4\x91a, po\xc4\x8dele su krvne osvete izme\xc4\x91u Obrenovi\xc4\x87a i Kara\xc4\x91or\xc4\x91evi\xc4\x87a. Kara\xc4\x91or\xc4\x91ev sin Aleksandar Kara\xc4\x91or\xc4\x91evi\xc4\x87, vratio se poslije smrti kneza Milo\xc5\xa1a u Srbiju, gdje je 1842. izabran za kneza i vladao do 1858. godine. Sukobi izme\xc4\x91u prista\xc5\xa1a Obrenovi\xc4\x87a i Kara\xc4\x91or\xc4\x91evi\xc4\x87a potrajali su sve dok Aleksandar Obrenovi\xc4\x87, kralj Srbije, nije ubijen sa svojom obitelji od strane Crne ruke._NEWLINE_Godine 1903. Srpski parlament tra\xc5\xbeio je da se Kara\xc4\x91or\xc4\x91ev unuk, Petar Kara\xc4\x91or\xc4\x91evi\xc4\x87 proglasi kraljem Srbije. Petar je okrunjen kraljem kao Petar I. Krajem 1918. postao je kraljem novoprogla\xc5\xa1ene Kraljevine Srba, Hrvata i Slovenaca koja je nastala ujedinjenjem Srbije, Crne Gore i krajeva pod nekada\xc5\xa1njom austro-ugarskom vla\xc5\xa1\xc4\x87u._NEWLINE_Petra I. naslijedio je sin Aleksandar, isprava kao regent, a od 1921. kao kralj. Godine 1929. uveo je diktaturu i promijenio naziv dr\xc5\xbeave u Kraljevina Jugoslavija. Ubijen je u atentatu u Marseillesu 1934. godine. Umjesto malodobnog Petra II. vladalo je regentsko vije\xc4\x87e na \xc4\x8delu s regentom knezom Pavlom. Po napadu osovinskih snaga na Jugoslaviju u travnju 1941., kralj Petar II. je pobjegao s obitelji i vladom u London, a dinastija je 1945. li\xc5\xa1ena prijestolja.\n_START_SECTION_\nTrenutna aspiracija na prijestolje\n_START_PARAGRAPH_\nIako s abdikacijom Petra II Kara\xc4\x91or\xc4\x91evi\xc4\x87i po me\xc4\x91unarodnome pravu vi\xc5\xa1e nemaju pravo na prijestolje, aktivni su u dana\xc5\xa1njoj politici Srbije gdje podr\xc5\xbeavaju ustavnu monarhiju, za koju tvrde da \xc4\x87e biti stabilnija od dana\xc5\xa1nje vlasti u Srbiji, te jam\xc4\x8de jedinstvo i kontinuitet. Nadalje, podr\xc5\xbeavaju demokratsku Srbiju u okvirima Europske unije._NEWLINE_Aleksandar II. Kara\xc4\x91or\xc4\x91evi\xc4\x87 \xc5\xbeivi u Beogradu u kraljevskoj pala\xc4\x8di (Beli dvor) od 2001. godine koja mu je data na kori\xc5\xa1tenje, ali ne i u vlasni\xc5\xa1tvo. Prijestolonasljednik Aleksandar II. poznat je po svojoj demokrati\xc4\x8dnosti i toleranciji. Posredovao je u pregovorima o ujedinjenju opozicije pred pad Slobodana Milo\xc5\xa1evi\xc4\x87a. U svojoj pala\xc4\x8di prima vjerske vo\xc4\x91e i isti\xc4\x8de potrebu za demokracijom. _NEWLINE_Kara\xc4\x91or\xc4\x91evi\xc4\x87i su dosta anga\xc5\xbeirani u humanitarnome radu. Princeza Katarina ima humanitarnu fondaciju, dok princ Aleksandar ima kulturnu i obrazovnu fondaciju, \xc4\x8dija aktivnost uklju\xc4\x8duje studentske stipendije, ljetne kampove za djecu itd. Kara\xc4\x91or\xc4\x91evi\xc4\x87i su tako\xc4\x91er upleteni i u \xc5\xa1port._NEWLINE_Njihovi srednjovjekovni preci mogu se na\xc4\x87i u obiteljskoj grani Nemanji\xc4\x87a, ali ne mu\xc5\xa1kom linijom naslje\xc4\x91ivanja niti isklju\xc4\x8divo me\xc4\x91u srpskim lozama ve\xc4\x87 bo\xc4\x8dnim granama tj. preko rumunjske i drugih kraljevskih dinastija._NEWLINE_S obzirom da je njegov otac kralj Petar II abdicirao, po me\xc4\x91unarodnome pravu Kara\xc4\x91or\xc4\x91evi\xc4\x87i vi\xc5\xa1e nemaju pravo na prijestolje.\n_START_SECTION_\nSrbija i Jugoslavija\n_START_PARAGRAPH_\nKara\xc4\x91or\xc4\x91evi\xc4\x87i su prvo bili srpska vladarska obitelj, zatim vladarska obitelj Kraljevine Srba, Hrvata i Slovenaca ili Kraljevine Jugoslavije. Kada su zadnji put vladali, bili su vladari Jugoslavije._NEWLINE_Prijestolonasljednik Aleksandar II. Kara\xc4\x91or\xc4\x91evi\xc4\x87 ro\xc4\x91en je u Londonu, no na prostoru (hotelskoj sobi) koji je Vlada Ujedinjenoga Kraljevstva proglasila jugoslavenskim teritorijem. Prema tome, on je pravni nasljednik Kraljevine Jugoslavije. Godine 2006. Jugoslavija je prestala postojati nakon niza situacija koje su pospje\xc5\xa1ile njen raspad, a Srbija je danas postala nasljednica Jugoslavije. Po tome prijestolonasljednik Aleksandar ima pravo na naslijediti srpsko prijestolje._NEWLINE_Me\xc4\x91utim, njegova titula "prijestolonasljednik Srbije" je upitna, jer je on sve vrijeme od ukidanja monarhije dr\xc5\xbeao titulu "prijestolonasljednik Jugoslavije". Odvajanjem Srbije i Crne Gore, on mijenja svoju titulu, no tu nastaje problem, jer je Srbija, kad je postala neovisna, bila republika.'